DÔVODOVÁ SPRÁVA

A. VŠEOBECNÁ ČASŤ 

[bookmark: _Hlk118722197][bookmark: _Hlk177390119][bookmark: _Hlk209639901][bookmark: _Hlk127200235][bookmark: _Hlk127199157][bookmark: _Hlk161931983]	Návrh zákona, ktorým sa mení a dopĺňa zákon č. 280/2007 Z. z o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov predkladá skupina poslancov Národnej rady Slovenskej republiky za Hnutie SLOVENSKO.
Cieľom navrhovanej úpravy je vrátiť do zákonnej úpravy mechanizmus, ktorý predstavuje prekážku čerpania finančných prostriedkov v prípade, ak je voči prijímateľovi podpory alebo osobám konajúcim v jeho mene vznesené obvinenie pre vybrané trestné činy. Táto prekážka bola z právneho poriadku vypustená zákonom č. 316/2025 Z. z. s účinnosťou od 1. januára 2026, čo v praxi spôsobilo, že sa otvorili dvere rôznym špekulantom s agrodotáciami. 
Vypustenie tejto prekážky v aplikačnej praxi významne oslabilo preventívne mechanizmy ochrany verejných zdrojov a zvýšilo riziko ich neoprávneného čerpania. Absencia možnosti reagovať už v štádiu vznesenia obvinenia obmedzuje schopnosť Pôdohospodárskej platobnej agentúry efektívne predchádzať situáciám, v ktorých by mohlo dôjsť k zneužitiu finančných prostriedkov.
Navrhovaná právna úprava preto opätovne zavádza povinnosť Pôdohospodárskej platobnej agentúry pozastaviť poskytovanie podpory v prípadoch, keď:
· existuje podozrenie na nezrovnalosti alebo nedostatky v postupe prijímateľa, alebo 
· bolo vznesené obvinenie pre vybrané trestné činy hospodárskeho, majetkového alebo korupčného charakteru voči prijímateľovi alebo osobám s rozhodovacou právomocou.
Takéto znenie bolo účinné pred novelou č. 316/2025 Z. z., má preventívny charakter a nepredstavuje sankciu, ale dočasné opatrenie na ochranu verejných zdrojov do času objasnenia skutkového stavu. 
Potreba prijatia navrhovanej úpravy vyplýva aj zo skúseností z aplikačnej praxe. Na nedostatky v systéme poskytovania podpôr upozornili aj audity Európskej komisie, ktoré spochybnili schopnosť zabezpečiť riadne finančné riadenie a ochranu finančných záujmov Európskej únie. Posilnenie preventívnych mechanizmov je preto nevyhnutné aj z pohľadu udržania dôveryhodnosti systému a plnenia podmienok akreditácie Pôdohospodárskej platobnej agentúry.
Návrh zákona predpokladá pozitívny vplyv na rozpočet verejnej správy, nemá sociálne vplyvy, nemá žiadne vplyvy na životné prostredie, na informatizáciu spoločnosti, na manželstvo, rodičovstvo a rodinu, nemá žiadne vplyvy na podnikateľské prostredie a žiadne vplyvy  na služby verejnej správy pre občana.
Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.
B. OSOBITNÁ ČASŤ

K Čl. I
	Navrhuje sa doplnenie ustanovenia § 13 ods. 11 o novú vetu, ktorá zavádza povinnosť Pôdohospodárskej platobnej agentúry pozastaviť poskytovanie podpory v prípade podozrenia na nezrovnalosti alebo nedostatky v postupe prijímateľa. Zároveň sa ustanovuje povinnosť pozastavenia podpory aj v prípade, ak bolo voči prijímateľovi, štatutárnemu orgánu, členovi štatutárneho orgánu alebo osobe konajúcej v mene alebo na účet prijímateľa vznesené obvinenie pre taxatívne vymedzené trestné činy, ktoré sú svojou povahou spôsobilé ohroziť riadne a zákonné čerpanie verejných prostriedkov.
	Pozastavenie podpory má dočasný charakter a trvá do času objasnenia skutkového stavu, pričom nepredstavuje rozhodnutie o vine, ale preventívne opatrenie na ochranu verejných financií.

K Čl. II
Navrhuje sa účinnosť návrhu zákona na 1. januára 2027. 




